1. Tko se može prijaviti u Program PoC8 ?

U Program PoC8 se mogu prijaviti mikro, mala i srednja poduzeća kao i fizičke osobe koje imaju ozbiljnu nakanu osnovati trgovačko društvo ako će nakon toga i dalje spadati pod definiciju mikro, malog ili srednjeg poduzeća.

1. Jesu li dionička društva prihvatljivi natjecatelji?

Dionička društva jesu prihvatljivi natjecatelji ukoliko spadaju u kategoriju MSP sukladno Preporuci Europske komisije 20203/361/EC od 6. Svibnja 2003. godine i Vodiču za korisnike – Nova definicija MSP-a.

1. Jesu li znanstveno javne znanstvene i istraživačke organizacije u PoC8 prihvatljivi natjecatelji?

Javne visokoškolske ustanove i javni istraživački instituti u PoC8 pozivu nisu prihvatljivi natjecatelji.

1. Koliko posto se sufinancira u programu PoC8 ?

#### Program PoC8 dodjeljuje bespovratna sredstva do 70 % prihvatljivih troškova projekta (mikro i mala poduzeća 70%, srednja 60%), pri čemu minimalni iznos sufinanciranja iznosi 100.000 HRK a maksimalni 500.000 HRK.

1. Vezano uz proračun projekta – stavka „Oprema” – nije jasno kako opravdati opremu kad projekt traje samo do 12 mjeseci, a oprema u pravilu ima uvijek duži vijek trajanja?!

#### Natjecatelj može prijaviti samo one troškove koji su izravno neophodni za provedbu projekta. Troškovi navedeni pod ovom kategorijom troškovi opreme prihvatljivi su samo za amortizaciju opreme koja se koristi za vrijeme trajanja projekta i koja je neophodna za provođenje projektnih aktivnosti. Troškovi/iznosi navedeni za opremu koju natjecatelj amortizira podložni su recenziji i potrebno ih je opravdati.

1. Je li je trošak osobe koja će raditi na projektu prihvatljiv kao udio vlastitog sufinanciranja projekta?

#### Da. Trošak osoblja je prihvatljiv ako je u skladu s isplatnim listama. Ukoliko se rad vlastitog stručnjaka prijavljuje kao trošak vanjskih usluga ili ukoliko se usluge stručnjaka iz povezanog društva Natjecatelja prijavljuju kao trošak vanjskih usluga, u tom slučaju trošak te osobe nije prihvatljiv trošak projekta.

1. Zašto se u 30% odnosno 40% vlastitog sufinanciranja poduzetnika ne priznaju vlastita sredstva s PDV-om?

#### Davanja državi niti u jednom programu nisu prihvatljivi trošak te je tako određeno i za ovaj program.

1. Što ako se za vrijeme financiranja projekta pojavi novi moment i proračun bude viši za primjerice dodatnih 20% bez kojih nije moguće realizirati projekt?

#### Svako povećanje originalno prijavljenog proračuna ide na teret korisnika.

1. Na čemu treba biti naglasak kod pisanja projekta da bi zadovoljio osnovne kriterije PoC-a?

#### Ključni kriteriji su inovativnost, prisutnost tehnološkog rizika i tržišni potencijal.

1. Mogu li se kroz program sufinanciranja priznati fakture plaćene prije datuma potpisivanja ugovora?

#### Kroz Program se mogu priznati samo one fakture koje se odnose na aktivnosti koje su započele nakon početka Projekta i koje imaju datum izdavanja nakon datuma početka Projekta koji se definira Ponudom o sufinanciranju.

1. Može li osoba koja nije zaposlenik Natjecatelja (nema s Natjecateljem zaključen ugovor o radu) biti član tima u projektu?

#### Može, u slučaju da je ta osoba stručnjak iz relevantnog za projekt predmetnog područja što dokazuje referencama iz životopisa. Ista osoba će na projektu biti uključena preko Ugovora o djelu ili Ugovora o autorskom honoraru, a naknada za njihovu uslugu će biti opravdana kao trošak vanjske usluge ili trošak konzultanta.

1. Može li Voditelj projekta biti osoba koja nije zaposlenik Natjecatelja (nema s Natjecateljem zaključen Ugovor o radu)?

#### Ne može, ukoliko nije vlasnik firme koja je nositelj Projekta. U tom slučaju ne treba imati potpisan Ugovor o radu, ali tada ne može obračunavati svoje troškove rada.

1. Na koji način se iskazuju troškovi vanjskih usluga ili konzultanata (vanjskog suradnika) angažiranih na projektu?

#### Troškovi vanjskih suradnika angažiranih na projektu se u proračunu projekta iskazuju u bruto2 iznosu (odnosno u iznosu ukupnog troška koji će Natjecatelj na kraju i platiti).

1. [Koja vrsta ugovora se zaključuje s konzultantom koji će raditi na projektu?](http://hamagbicro.hr/pitanja-i-odgovori/poc/#1ojvmseq15)

Autorski ugovor ili Ugovor o djelu, s tim da je opća preporuka da fizičke osobe idu preko autorskog Ugovora. Detalji o tome što se može smatrati autorskim djelom možete pronaći na sljedećem [linku](http://www.poslovni-savjetnik.com/node/16355). Također postoji mogućnost angažmana i putem studentskog ugovora.

1. Treba li za planiranu novozaposlenu osobu priložiti uz CV-a i nacrt ugovora?

Da. Za svaku planiranu novozaposlenu osobu natjecatelj je obvezan priložiti životopis i nacrt ugovora iz kojeg je vidljiv iznos bruto 2 plaće novozaposlene osobe te njegove funkcije na radnom mjestu.

1. Na koji način se kod izrade prijave prilažu traženi dokumenti K. POPIS DOKUMENATA (ponude, životopisi, platne liste, i ostalo)?

Svu prijavnu dokumentaciju potrebno dostaviti unutar jednog, objedinjenog zip foldera. Unutar zip foldera potrebno je složiti dokumentaciju sukladno točki K. POPIS DOKUMENATA iz prijavnog obrasca.

Dokumentaciju koja se sastoji od nekoliko dokumenata (npr. nekoliko platnih lista, prijedloga ugovora ili računa) potrebno je spojiti u jedan dokument.

Sve datoteke koje se dostavljaju u PDF formatu, moraju biti kreirane na način da su pretražive korištenjem funkcionalnosti programa Adobe PDF Reader („Searchable PDF“), te da je orijentacija pojedinih stranica takva da su one čitljive na zaslonu računala bez naknadne obrade dokumenta.

Napominjemo da je Obrazac za prijavu potrebno je priložiti u pdf formatu (pretraživ pdf dokument) te istovjetan potpisan i skeniran Obrazac za prijavu.

1. Koliko strogo se treba pridržavati ograničenja broja znakova za pojedina polja prijavnog obrasca? Kod kompleksnijih projekata je teško dati sve relevantne informacije!

Ograničenja broja znakova natjecatelji se trebaju pridržavati zbog načela jednakosti! Kompleksnost projekta trebate reducirati koliko god je to moguće i istaknuti najvažnije karakteristike. Evaluatori su dovoljno iskusni i kompetentni da vrednuju po sadržaju a ne po duljini opisa.

1. Smiju li se u PoC prijavni obrazac ubacivati grafike?

Smiju, ali ne kao zamjena za tekst ili traženi podatak ili opis, već kao nadopuna istog s tim da se pazi da se značajno ne promijeni forma i struktura samog obrasca. Da bi izbjegli moguću deformaciju forme i strukture predlažemo dodati kratak prilog sa grafovima i poveznicu iz nekog polja iz propisanog obrasca sa relevantnim grafom.

1. [Ukoliko je prijavitelj novoosnovana tvrtka treba li uz prijavu dostavljati obvezne dokumente za poduzeća kao što su TI-POD 1-9 i SOL-2 ne stariji od 30 dana?](http://hamagbicro.hr/pitanja-i-odgovori/poc/#1ojvmseq17)

Natjecatelje se ne traži TI-POD ili GFIPOD osim ako to posebno ne zatraže poslovno financijski evaluatori (razlog može biti trenutna javna nedostupnost). Ono što je obavezno neovisno od datuma osnivanja je SOL-2 ili BON-2 ne stariji od 30 dana od datuma predaje dokumentacije u PC.

1. Za prijavu na POC moramo poslati SOL2, iako nam banka kaže da je SOL2=BON2. Je li je prihvatljivo da natjecatelj u prijavi pošalje BON2?

Natjecatelj može priložiti SOL2 ili BON2. SOL2 izdaju banke, BON2 izdaje FINA.

1. Kome se tijekom pisanja prijave mogu obratiti za pomoć?

U svakom trenutku prije i tijekom prijave projekta od velike pomoći vam mogu biti odabrani Prepoznati centar čije kontakt podatke možete naći na javnom pozivu za PoC8.

1. U aktivnostima koje se financiraju iz Programa PoC što točno znači „Demonstracija tehničke izvedivosti“?

#### Ova aktivnost je namijenjena za one projekte koji ne zahtijevaju izradu prototipa, to su najčešće projekti iz ICT sektora, ali može biti i bilo koji drugi sektor.

1. Da li se za financiranje može prijaviti samo jedna od prihvatljivih aktivnosti programa PoC?

#### Za financiranje se može prijaviti samo jedna od aktivnosti ukoliko se radi o izradi prototipa ili demonstraciji tehničke izvedivosti dok se provjera i zaštita intelektualnog vlasništva ne može prijaviti samostalno već u kombinaciji prvih dviju aktivnosti.

1. Kako se izvršava plaćanje Korisnicima?

#### Sredstva sufinanciranja za provedbu projekta isplaćuju se na način da se od 50% do 80% ugovorenih sredstava iz Programa isplati Korisniku nakon potpisa Ugovora uz uvjet da su ispunjeni svi propisani uvjeti za početak financiranja, dok se isplata preostalog iznosa ugovorenih sredstava izvršava nakon dostave “Izvještaja na polovici provedbe projekta“ ukoliko je isti pozitivno ocjenjen od strane HAMAG-BICRO-a, uz uvjet da je Korisnik iskoristio najmanje 50% ugovorenih vlastitih sredstava. Postotak prve i druge isplate sredstava će ovisiti o omjeru broja prihvaćenih projekata i raspoloživim sredstvima Proračuna za 2019. i 2020. godinu.

1. Da li su za Program PoC prihvatljivi prijavitelji poduzeća koja su prethodnu godinu završila s gubitkom?

#### Ukoliko je poduzetniku u GFI za 2018. godinu evidentiran gubitak iznad kapitala i rezervi tada je taj poduzetnik nije administrativno prihvatljiv. Ovakva provjera u nadležnosti je „prepoznatih centara“. U slučaju kada je poduzetniku evidentiran gubitak ispod kapitala i rezervi tada je taj poduzetnik uvjetno prihvatljiv. Nadležni „prepoznati centar“ po tom kriteriju pozitivno ocjenjuje natjecatelja, no kasnije u punoj evaluaciji on je „uvjetno prihvatljiv“. U tom slučaju natjecatelj prije potpisa ugovora treba sanirati gubitak u vidu dokapitalizacije u roku 10 dana od pozitivne odluke Hamag – Bicro-a (dovoljna je potvrda o predaji dokumentacije sa trgovačkog suda koja uključuje i uplatu u visini sanacije) . Dokapitalizacija u minimalnom iznosu od visine gubitka se traži samo ukoliko natjecatelj nema zadržanu dobit iz prethodnih godina koja pokriva taj gubitak ili rezervirana sredstva na poziciji „kapitalne rezerve“ također dovoljno visoka da pokrije gubitak. U slučaju pokrivanja gubitka iz zadržane dobiti ili rezervi potrebna je odluka uprave o preraspodjeli sredstava unutar bilance. Primjeri ove problematike prikazani su u Priručniku na str. 34.

1. Za koje troškove i iznose je potrebno dostaviti ponudu?

#### Ponudu je potrebno priložiti uz prijavu za svaki trošak koji je veći od 50.000 kn osim troškova osoblja i administrativne i nepredvidljive troškova. Za sve troškove iznad 5.000 kn obvezna je analitika koja se nalazi uz proračun.

1. Natjecatelj koji kroz povezana i/ili partnerska društva spada u kategoriju velikog poduzetnika nije prihvatljiv za financiranje iz programa PoC. Kako će natjecatelj znati da spada u tu kategoriju?

#### Natjecateljima koji znaju da imaju partnerska i/ili povezana društva preporučamo da putem Vodiča za izračun MSP, izračunaju kategoriju u koju spadaju. U sklopu obrasca Skupna izjava natjecatelj izjavljuje da spada u kategoriju MSP.

1. Ukoliko natjecatelj nema povezanih poduzeća, treba li priložiti skupnu izjavu?

#### Da. U tom slučaju natjecatelj prilaže skupnu izjavu samo sa jednim društvom (potpisan).

1. Kada natjecatelj treba priložiti konsolidiran izvještaj?

#### Natjecatelj prilaže konsolidirani izvještaj kada je evidentno da u skupnoj izjavi postoje partnerska i/ili povezana poduzeća. Tada se natjecatelj u financijskoj kategoriji promatra kao cjelina tj. njegova uspješnost poslovanja (gubitak i bonitet) se promatra kroz taj konsolidirani izvještaj. Konsolidirani izvještaj jednako kao i bilanca, se može sastaviti na bilo koji dan u tekućoj poslovnoj godini, a obavezan je za zadnju punu godinu poslovanja.

1. Ukoliko natjecatelj dođe u fazu evaluacije i naknadno se utvrdi da ne spada u kategoriju MSP hoće li biti diskvalificiran iz daljnjeg postupka dobivanja potpore?

#### Da, ukoliko se u bilo kojoj fazi naknadno utvrdi da natjecatelj ipak ne spada u kategoriju MSP-a takav natjecatelj neće biti predložen za financiranje.

1. Kako se natjecatelj dokazuje likvidnost vlastitog učešća u projektu?

#### Natjecatelj dokazuje likvidnost izjavom koja se nalazi unutar Prijavnog obrasca (poglavlje J. Izjava natjecatelja). Napominjemo da natjecatelj pod punom moralnom i materijalnom odgovornošću potvrđuje da su svi činjenični podaci i informacije koji su navedeni istiniti i potpuni. Natjecatelj popunjava sljedeće:

• Izjavljujem da ću najkasnije do početka provedbe projekta osigurati \_\_\_\_\_\_\_ kn iz vlastitih izvora sredstava, za sufinanciranje projekta pod nazivom “\_\_\_\_\_\_\_\_\_\_\_\_\_\_\_\_\_\_\_” u sklopu programa Provjere inovativnog koncepta

Likvidnost je posebno osjetljiva stavka u cijelom projektu jer se poduzeće nalazi u fazi ‘uvjetne potrošnje’, sredstva se odlijevaju, investiraju s relativno dugim obrtnim momentom (ovisi kada se planiraju pozitivni komercijalni rezultati primjene) i smanjuje se financijski potencijal natjecatelja (korisnika). Stoga je potrebno imati čvrstu financijsku konstrukciju prijavljenog projekta.

Nedostatak likvidnosti može uzrokovati propast projekta jer ako u bilo kojem trenutku trajanja projekta  Natjecatelj nema svoj predviđeni dio, projekt ne može započeti, nastaviti ili završiti’.

1. Da li je moguće financirati održavanje postojeće patentne zaštite?

#### Nije. Troškovi intelektualnog vlasništva trebaju proizlaziti iz rezultata koji se dobiju provedbom PoC-a.

1. Da li nositelj prava intelektualnog vlasništva može biti netko osim natjecatelja i u kojim slučajevima?

Korisnik sredstava POC-a je predlagatelj ideje te nositelj svih materijalnih prava nad intelektualnim vlasništvom  koje nastane iz projekta. Zaposlenicima Korisnika koji su doprinijeli izumu pripadaju materijalna prava u skladu s internim pravilnikom o intelektualnom vlasništvu.

Ukoliko članovi tima koji nisu zaposlenici institucije Korisnika znatno doprinesu izumu mogu dobiti određena manjinska materijalna prava o čemu odlučuje Korisnik.. **U svakom slučaju većinsko vlasništvo treba pripadati natjecatelju odnosno Korisniku PoC-a.**

Doprinos nastanku intelektualnog vlasništva mora biti evidentiran i dokumentiran. Dakle taj doprinos se evidentira nakon što su istraživačko razvojne aktivnosti na projektu završile u sklopu identificiranja i zaštite prava intelektualnog vlasništva.  Planirani doprinosi kao što su naručene usluge i naručene razvojne aktivnosti sami po sebi ne predstavljaju osnovu za dodjelu materijalnih prava trećim osobama.

1. Što je Obrazac za praćenje pokazatelja?

Obrazac za praćenje pokazatelja je jedna vrsta ankete u kojoj se traže podaci vezani uz dosadašnje istraživačko razvojne aktivnosti natjecatelja.

Isti upitnik je svaki Natjecatelj obvezan ispuniti u fazi prijave i nakon završetka projekta kako bi se podaci mogli usporediti i mjeriti učinak potpore.

Je li ispunjen upitnik dostavljen, Prepoznati Centri će kontrolirati u sklopu kontrolne liste administrativne provjere prihvatljivosti.

1. U obrascu prijave, stoji stavka „Sažetak projekta za javnu objavu ”. Je li izvršni sažetak iz prijave potrebno prilagoditi tako da se može javno objaviti?

#### Da, za ugovorene projekte izvršni sažetci mogu biti objavljeni na HAMAG BICRO web stranicama bez traženja naknadne autorizacije od Korisnika.

#### Sažetak već sad treba prilagoditi tako da se u njemu ne nalaze povjerljive informacije koje mogu ugroziti inovativnost koncepta i komercijalizaciju rezultata projekta te druge informacije koje ne želite da budu javno objavljene.

#### Evaluatori će biti upozoreni da se radi o sažetcima za javnu objavu te da iz njih ne mogu dobiti potpuni uvid u sve aspekte projekta.

1. Ukoliko Natjecatelj nije proveo preliminarna istraživanja što navodi pod stavku „Polazno istraživanje i spoznaje”?

Ako Natjecatelj nije proveo preliminarne eksperimente onda treba opisati rezultate pretraživanja literature i drugih izvora informacija koje je proveo.

Važno je pritom naglasiti do kojih je novih spoznaja došao u odnosu na ono što je dostupno kroz takvo literaturno istraživanje te kada, kako, da li je sam i ako ne tko je sve sudjelovao u razvoju inovativnog koncepta s kojim se natječe  i koji želi provjeriti kroz PoC.

1. Za vanjske konzultantske usluge potrebno je navoditi cijenu po satu i satnicu. Da li je potrebno istaknuti cijenu po satu i satnicu i za druga podugovaranja?

Cijena po satu i satnica se navodi kako bi evaluatori mogli procijeniti je li navedeni trošak realan te odgovara li aktivnostima projekta.

U slučaju podugovaranja koje nisu konzultantske usluge i gdje u struci nije uobičajeno navoditi satnicu već se redovito koristi neki drugi princip jedinične cijene moguće je primijeniti taj princip.  Česti primjer su analize koje se obično naplaćuju po obrađenom uzorku.

U Analitici ili u priloženoj ponudi onda treba biti navedeno koji princip se primjenjuje, jedinična cijena te procijenjeni broj jedinica na osnovu kojeg ste došli do navedene cifre.

1. Ako konzultant nije naveo broj sati za određenu uslugu može li ih natjecatelj sam procijeniti?

Ne, procjena broja sati za uslugu i satnica  trebaju doći od konzultanta kojeg ste kontaktirali u ovoj fazi.

Ako je trošak manji od 50.000 kuna time nije potrebno priložiti ponudu. U Analitici navodite  od koga ste dobili podatke za procjenu,  a korespondenciju čuvate kod sebe a slučaj da je evaluatori dodatno zatraže.

1. Ako sam od potencijalnog dobavljača dobio ponudu koja sadrži više različitih no povezanih usluga ili drugih troškova da li da ih u proračunu pišem kao jedan ukupni ili pak više troškova (stavka/linija)?

Ovisi o situaciji, no povezane usluge i drugi troškovi,  a koje pripadaju u istu kategoriju troškova iz Proračunu mogu se objediniti u jednu stavku-liniju u proračunu, na primjer „Provjera i zaštita intelektualnog vlasništva”  ili „Kemikalije za HPLC analizu”

Na taj način smanjuje se i vjerojatnost da će zbog mogućih razlika u cijeni dijela troškova u implementaciji biti potrebne prenamjene proračuna.

U tom slučaju može se dogoditi da se satnice povezanih usluga razlikuju ili da se za dio troška primjenjuje satnica a za dio ne.

Na primjer,  pristojbe za zaštitu IV se mogu uključiti u stavku „Provjera i zaštita intelektualnog vlasništva” koja pripada u kategoriju **Troškovi vanjskih usluga i konzultanta,**no za pristojbe nema cijene po satu budući da to nije konzultantska usluga zastupnika, već pristojba institucije koje obrađuje prijavu i koju zastupnik za vas plaća prilikom podnošenja patentne prijave.

Ako se to dogodi, u Analitici ili priloženoj ponudi treba biti jasno razrađeno kako se došlo do ukupne cifre, a za svaku konzultantsku uslugu treba biti istaknut broj sati i satnica koja se odnosi na nju.

**Molimo vodite računa da ako ukupni trošak (stavka/linija) naveden u proračunu prelazi 50.000 kn, isti je potrebno potkrijepiti ponudom, bez obzira na iznose pojedinih usluga ili drugih troškova od kojih je sastavljena ukupna cifra.**

1. Smije li se u proračun projekta uključiti osoblje Natjecatelja koje je zaduženo za projektno upravljanje, nabavu ili upravljanje financijama projekta?

Da, u proračun se smije uključiti takvo osoblje i njihov rad se također vodi pod sufinanciranje.

Kako se radi o zaposlenoj osobi Natjecatelja koja će raditi na projektu, potrebno je priložiti i platnu listu (kao dokaz za iznos plaće naveden u proračunu).

Takvo osoblje nije potrebno uključiti u Projektni tim **(F.1. Stručni tim za rad na projektu)** te u tom slučaju nije potrebno priložiti niti njihov CV, već se onda u Analitici navodi koju će ulogu na projektu imati takva osoba.

Kako evaluatori u sklopu ocjene Kvalitete projekta gledaju i opravdanost troškova, molimo da vodite računa da angažman osoblja bude usklađen s potrebama projekta.

1. Smije li se iz sredstava Programa pokriti trošak vanjskih usluga konzultanta za nabavu, za projektno upravljanje ili za vođenje financija (npr. računovodstveni servis)?

Da, takvi troškovi mogu biti pokriveni iz sredstava Programa.

Oni se vode kao usluge konzultanata te stoga postoji gornja granica naknade po danu (ili satu), a u Analitici treba biti specificiran broj dana koji će konzultant utrošiti na rad na projektu te navedena naknada po satu ili danu (Priručnik, stranica 29).

1. Da li se sve osobe koje su članovi stručnog tima i ujedno zaposlenici Natjecatelja trebaju navesti i u Proračunu projekta?

Da, važno je da iz prijavne dokumentacije bude jasan status svake osobe koja je navedena kao član stručnog tima, pod stavkom „F.1. Stručni tim za rad na projektu”.

 Ukoliko se radi o zaposlenicima Natjecatelja potrebno je imati realnu sliku o angažmanu na projektu.

Stoga se rad na projektu upisuje u proračun pod stavku Osoblje i vodi se kao sufinanciranje. Kako se radi o zaposlenoj osobi Natjecatelja koja će raditi na projektu, potrebno je priložiti i platnu listu (kao dokaz za iznos plaće naveden u proračunu).

1. Kakav status može imati član stručnog tima koji nije zaposlenik Natjecatelja? Da li ih se treba navesti u Proračunu i kako?

Iz prijavne dokumentacije treba biti jasan status svake osobe koja je  navedena pod stavkom „F.1. Stručni tim za rad na projektu”

Za članove stručnog ima koji nisu zaposlenici Natjecatelja treba se odlučiti za jednu od nekoliko opcija:

1. *Član stručnog tima može u projektu sudjelovati kao zaposlenik organizacije koja će u projektu pružiti konzultantske ili ne-konzultantske usluge (kroz ugovor o djelu).  Ako se odlučite za tu opciju onda u proračunu navodite da ćete za određenu uslugu angažirati tu organizaciju, a također i u Metodologiji povežite člana tima s tom organizacijom i aktivnosti projekta. (priložiti CV).*
2. *Član stručnog tima može u projektu sudjelovati izravno kao konzultant (kroz ugovor o djelu). U tom slučaju u proračun projekta navodite naziv konzultantske usluge koju pruža te u zagradi ime tog člana tima, a također ih i u Metodologiji povezujete s pojedinim aktivnostima (priložiti CV).*
3. Volontiranje fizičkih osoba: Besplatni angažman  fizičke osoba te njihovo uvođenje u stručni tim nije moguće osim ako se ne radi o osnivačima/članovima tvrtke natjecatelja/korisnika.  (U stručni tim je dozvoljeno pisati i zaposlenike partnerskih organizacija, tu je veza preko organizacije.)  Sve druge vanjske članove stručnog tima i suradnike potrebno je tretirati kao konzultante uz plaćanje.
4. Troškovi amortizacije opreme mogu biti najviše do 50% ukupnog iznosa koji se dodjeljuje iz programa PoC. Da li moguće nabaviti opremu čiji su troškovi amortizacije veći od tog iznosa, pod uvjetom da se iz Programa traži samo iznos koji je unutar zadanog ograničenja? Da li se u tom slučaju ostatak može računati u sufinanciranje?

Moguće je nabaviti opremu čija je ukupna amortizacija veća od ograničenja, no **prihvatljiv trošak**je samo iznos do 50% od iznosa sredstava koja se dodjeljuju iz Programa PoC.   Prihvatljiv trošak ujedno možete u potpunosti pokriti iz Programa.

Onaj iznos koji prelazi ograničenje od 50% od ukupnog iznosa koji se dodjeljuje  iz PoC-a  više nije prihvatljiv trošak, te se ne može računati u sufinanciranje i ne unosi se u proračun.

Ako imate takvu situaciju, onda u Analitici objasnite zašto trošak naveden u proračunu ne odgovara punoj cijeni navedenoj u  ponudi.

1. Mogu li natjecatelji u PoC8 imati partnere?

U PoC8 natjecatelji ne mogu imati partnere .

1. Može li osoba koja je direktor gospodarskog subjekta a nije zaposlenik istog subjekta sudjelovati u projektu kao vanjski suradnik (npr. ugovor o djelu)?

U ovom slučaju korisnik mora promisliti i interno se dogovoriti sa svojim računovodstvom te utvrditi utječe li navedena situacija na njihov odnos s trećim osobama.

1. Može li korisnik provesti nabavu s povezanim poduzećem koja će biti financirana iz sredstava PoC programa?

Sve nabave roba/usluga koje su sklopljene s povezanim poduzećem korisnika ne mogu biti financirane iz bespovratnih sredstava PoC programa.

U tom slučaju korisnik cijeli trošak nabave plaća iz vlastitih sredstava.

1. Računovodsveno gledano, kako se knjiži Investicija?

Investicija nije trošak.

Investicija se bilježi na Konto 0 - investicije u toku. U trenutku kada gospodarski subjekt počne prihodovati, isti iznos se knjiži u aktivu na konto materijalne ili nematerijalne imovine. U trenutku nastaje amortizacija. Amortizacija predstavlja trošak.

1. Pod kojim uvjetima zaposlenici znanstvenih institucija i fakulteta, mogu sudjelovati u PoC8, a da pritom zadrže svoje sadašnji status i posao, te mogu li pritom, naplatiti svoj osobni doprinos, u slučaju da su na neplaćenom dopustu, ili nekim drugim putem?

**Odgovor :** Ukoliko je nositelj Projekta zaposlen u nekoj firmi, a kao osoba prijavljuje projekt koji se ne odvija u toj firmi, tada može prijaviti projekt kao fizička osoba nositelj Projekta. Ukoliko mu se Projekt prihvati za sufinanciranje, dužan je osnovati svoju firmu (j.d.o.o., d.o.o. ili d.d.). Ukoliko želi nastaviti rad u firmi u kojoj je bio i prije predaje Projektnog prijedloga, može to učiniti tako : 1.) Da je u firmi koja provodi projekt, vlasnik i nositelj Projekta bez naknade, 2.) Da regulira sa postojećom firmom, rad u nekim postocima, ali ne u razdoblju kada je u statusu neplaćenog dopusta. Osim toga bilo bi preporučljivo sa svojom sadašnjom firmom regulirati intelektualna prava, koja mogu proističi iz takvog Projekta. Također može sudjelovati u PoC8, kao vanjski konzultant ili dobavljač neke usluge za treću tvrtku koja se natječe za sredstva, bilo u okviru svoje sadašnje tvrtke, ili izvan nje, ali uvijek uz regulaciju odnosa u okvirima zakona.

**50.** Mogu li direktori firme koji si ne isplaćuju plaću (nemaju ugovor o radu) biti voditelji projekta?

**Odgovor :** Voditelji projekta mogu biti direktori koji si ne isplaćuju plaću (nemaju ugovor o radu), ali za svoj rad na projektu ne mogu potraživati trošak plaće.

**51.** Može li se konzultantima plaćati troškove putovanja? Ili se njima može isplatiti samo cifra za obavljeni rad (35 E/sat), a onda da oni sami plaćaju troškove putovanja?

**Odgovor :** Troškovi putovanja i smještaja ne navode se kao zaseban trošak, već se uključuju u naknadu čija gornja granica po čovjek/danu (engl. Man/Days) iznosi 280 EUR ili 35 EUR/sat u kunskoj protuvrijednosti. Potrebno je u analitici jasno specificirati broj dana (ili sati) koje će konzultant utrošiti za rad na projektu i cijena po danu (ili satu).

(Priručnik - Poglavlje 3.2.2.2.d.)

**52.** Mogu li se zaposliti umirovljenici?

**Odgovor :** Mogu ali u skladu s odredbama zakona i propisa kojima je regulirano zapošljavanje umirovljenika.

**53.** Korisnik želi komad opreme ugraditi u prototip uređaja, te ga zanima da li je kupovina takve opreme prihvatljiv trošak u 100% iznosu?

**Odgovor :** Kupnja opreme nije prihvatljiv trošak! (Priručnik 3.2.2.3.) . Prihvatljivim troškovima smatraju se, u skladu s općeprihvaćenim računovodstvenim načelima, **samo troškovi amortizacije** nastali u razdoblju trajanja projekta.“

**54.** Postoji li maksimalan iznos za konzultantske usluge?

**Odgovor :** (Priručnik 3.2.2.2.d.) Gornja granica naknade po čovjek/danu (engl. Man/Days) za konzultanske usluge iznosi 280 EUR ili 35 EUR/sat u kunskoj protuvrijednosti

**55.** Ukoliko se prijavljuje firma koja nije u sustavu PDV-a, znači li da ako ta firma dobije PoC8 projekt da joj promet prelazi 300.000 HRK i da ulazi u sustav PDV-a ili se PoC8 financije ne gleda kao promet?

**Odgovor :** U promet se uračunava i ukupna vrijednost Projekta.

**56.** Ukoliko 2 fizičke osobe prijave projekt (svaka fizička osoba prijavljuje svoj projekt, nevezan jedan s drugim), mogu li onda zajedno otvoriti firmu (u slučaju da obje dobiju financije)? Ili mora bit za svaku fizičku osobu koja dobije projekt osnovana po jedna firma?

**Odgovor :** Svaki natjecatelj , firma ili fizička osoba, mogu prijaviti neograničen broj projekata, ali svaki projekt samo u jedan PC. Ne postoje zapreke za to da jedna firma ima više , ali naravno različitih projekata. Zbog više vlasnika koji provode različite projekte, potrebno regulirati intelektualna prava koji proističu iz svakog pojedinog projekta.

**57.** Ukoliko je voditelj projekta istovremeno zaposlen na instituciji s kojom bi tvrtka napravila podugovaranje, da li je to dopušteno?

**Odgovor :** Dopušteno je, pod uvjetom da su regulirani svi međusobni odnosi, vezani uz radno pravo, intelektualno vlasništvo, te da se ne narušavaju pravila javne nabave.

**58.** Može li potencijalni natjecatelj dostaviti prijavu izuma i zatražiti mišljenje može li se za isti prijaviti na PoC8, odnosno može li mu se dodijeliti potpora?

**Odgovor :** Pregled prijave izuma ne može odgovoriti na pitanje može li se potencijalni natjecatelj prijaviti niti može li mu se dodijeliti potpora. Temeljem uvida u Prijavu Poslovno Tehničko Tehnološki Evaluatori (PTTE) mogu ocjenjivati postoji li tehnološki rizik (kojeg mora biti!) i kakvi su ostali parametri Prijave koji se ocjenjuju. Iako potencijalni natjecatelj u svojoj prijavi patenta tvrdi da ima rješenje, ne znači da će automatski prijaviti to isto rješenje (u slučaju da prijavi to za što tvrdi da ima rješenje, tada PTTE može zaključiti da nema tehnološkog rizika i da Projekt pada).

Slijedom navedenog, EO (evaluacijski odbori) postoje da bi se ustanovila rang lista projekata i ne mogu se, paušalno donositi zaključci ili preporuke o prijavljivanju ili ne pojedinih projekata. O tome hoće li se prijaviti treba odlučiti sam potencijalni natjecatelj, temeljem poznavanja svog Projekta nakon što dobro prouči i razumije pravila natječaja za PoC8, koja se sa kompletnom dokumentacijom nalaze na web stranicama HAMAG-BICRO-a.

**59.** Jesu li carinsko posredovanje, carinska garanciju te "manipulacija robom" prihvatljiv trošak? Ili navedeno spada pod "trošak carine"?(Na računu koji sam dobio od posrednika pri uvozu to mi je zaračunato 675,29 kuna sa PDV-om)

**Odgovor :** Troškovi carine, špedicije i pripadajućih taksi su neprihvatljivi troškovi. Slijedom navedenog, carinsko posredovanje, carinska garancija i "manipulacija robom" nisu prihvatljivi troškovi u Programu PoC8.

**60.** Da li imam pravo na poticaj za proizvodnju ostalih proizvoda od drva?

**Odgovor :** Nismo u mogućnosti odgovoriti na pitanje, jer se iz njega ne može razaznati što bi bio Projekt. Međutim, sve potrebno, da bi mogli odgovoriti na to pitanje, se nalazi u samom raspisu natječaja za PoC8 i svim pratećim dokumentima. Nužno je za početak proučiti Priručnik za PoC8, da bi uopće znali o čemu se tu radi.

**61.** Može li zaposlenik firme (ugovor o radu) koji je na neplaćenom dopustu biti voditelj projekta?

**Odgovor :** Voditelj projekta može biti zaposlenik natjecatelja (ugovor o radu) koji je na neplaćenom dopustu, ali za njegov rad natjecatelj ne može potraživati trošak plaće.

**62.** Kako se ukupna sredstva Projekta, u Obrascima A i B u kojima se izvještava o provođenju Projekta, raspoređuju na vlastita i sredstava iz Programa PoC?

**Odgovor :** Korisnik može tokom provedbe, prema vlastitoj želji, razvrstati sva sredstva projekta u vlastita ili sredstva Projekta. Pritom mora paziti da je na polovici Projekta utrošio najmanje 50% od projektiranih vlastitih sredstava, a na kraju Projekta da je barem 30% od ukupno utrošenih sredstava iz vlastitog izvora (za male i mikro poduzetnike). Treba voditi računa, da se od svih sredstava, primljenih od strane Programa PoC, neutrošena sredstva na kraju Projekta moraju vratiti. To su osnovne postavke, kojima se korisnici trebaju voditi u cilju optimalnog raspoređivanja sredstava, na vlastita i Programa PoC-a.

**63**. Je li prihvatljiv natjecatelj fizička osoba koja ima ozbiljnu namjeru osnovati trgovačko društvo u Hrvatskoj a koja koji nije državljanin RH?

**Odgovor :** Fizička osoba koja nije državljanin RH je prihvatljiv natjecatelj, no ukoliko isti bude odabran za financiranje, prilikom faze ugovaranja mora osnovati trgovačko društvo registrirano u RH.

Prihvatljivost natjecatelja detaljno je raspisana na stranici 14 i 15 Priručnika, unutar točaka 2.1. i 2.2.

**64**. Unutar popisa dokumenata koje je potrebno priložiti uz prijavu navedena je Video ili PowerPoint prezentacija. Kako oni moraju izgledati?

**Odgovor :** Prijavitelj mora u sklopu Projektne prijave dostavili ili kratku video prezentaciju ili Powerpoint prezentaciju koja će imati sljedeći sadržaj bez obzira na odabrani oblik prezentacije:

1. Naziv projekta i kratak opis koncepta koji se dokazuje (slide 1),
2. Osvrt na inovativnost (opis u čemu se ogleda inovativnost) i ocjena tehnološkog rizika (slide 2),
3. Stanje tehnike, postignuća konkurencije i procjena tržišnog potencijala (slide 3),
4. Projektni plan i opis projektnog tima sa zaduženjima (slide 4), i
5. Aktivnosti i najvažniji rizici (slide 5).

**63.** Može li video prezentacija biti snimljena na engleskom jeziku?

**Odgovor :** Može, ukoliko video ima titlove s prijevodom na hrvatski jezik.